‘Zuma moet teen Sondag waai of…’Pres. Jacob Zuma. Foto: Elmond Jiyane Die DA het gesê hy sal versoek dat die mosie van wantroue in pres. Jacob Zuma vervroeg word indien die ANC nie daarin slaag om hom teen Sondag te verwyder nie. “Dit kan nie onbepaald aangaan nie. Ek dink dit is ŉ redelike tyd om teen Sondag hul eie interne kwessies uit te gesorteer het,” het John Steenhuisen, hoofsweep van die DA, gesê. Hy het gesê Cyril Ramaphosa, president van die ANC, loop die risiko om swak te lyk indien die onderhandelinge onbepaald aangaan. “Elke uur wat verbygaan wys dat Zuma steeds in die bestuurdersitplek is.” Steenhuisen het gesê die onsekerheid is sleg vir die land en ontwrigtend vir die sake van die parlement. “Indien die ANC nie die kwessie teen Sondag kan oplos nie, moet ons die EFF se mosie vervroeg en hom uitstem.” Hy het aangevoer die kwessie moet opgelos word sodat Ramaphosa verkies kan word en die staatsrede kan lewer voor die begrotingsrede op 21 Februarie. Daar is intussen bekend gemaak dat die Ubuntu-toekenningsgeleentheid wat Zuma Saterdag in Kaapstad sou aanbied, uitgestel is. Ramaphosa is intussen ook nie meer deel van die voorafprogram van die ANC se topleierskap in aanloop tot die bekendstelling van die party se jaarlange vieringe om hulde aan oudpres. Nelson Mandela se bring nie. Die ANC het in ŉ verklaring gesê Ramaphosa is weens “ander verpligtinge” nie meer deel van die program nie. Ramaphosa het aangekondig hy en Zuma het Dinsdagaand begin met gesprekke oor die oorgang en kwessies rakende sy posisie as president van die land. Dit het daartoe gelei dat Woensdag se vergadering van die ANC se nasionale uitvoerende komitee, waar daar oor Zuma se lot besluit sou word, uitgestel is. Ramaphosa het gesê daar sal verder gekommunikeer word oor Zuma se posisie as president sodra tersaaklike aangeleenthede afgehandel is. Hy het gesê hoewel die huidige toedrag van sake die uitstel van die staatsrede, wat Donderdagaand sou plaasvind, genoodsaak het, gaan die regering en die parlement se bedrywighede voort.